
Tisztelt Képviselő-testület!

A vízgazdálkodásról szóló 1995. évi LVII. törvény (a továbbiakban: Vgtv.) 4. § (2) bekezdés d) pontja szerint a települési önkormányzat – a vízgazdálkodási tevékenységek, mint közfeladatok (közszolgáltatások) körében – köteles gondoskodni a településen található szennyvízbekötés nélküli ingatlanok estében a nem közművel összegyűjtött háztartási szennyvíz begyűjtésének szervezéséről és ellenőrzéséről. 

A Vgtv. 45. § (6) bekezdése szerint a települési önkormányzat képviselő-testülete felhatalmazást kap, hogy a törvény 44/C. § (2) bekezdésében meghatározottakat rendeletben szabályozza. A Vgtv. 44/C. § (2) bekezdése az önkormányzati rendeletalkotási kötelezettség tartalmát és terjedelmét rögzíti. A Vgtv. 44/C. § (2) bekezdésében megadott felsorolás közművesítés hiányában a háztartási szennyvíz begyűjtésével és elszállításával összefüggő, a helyi közösség jogait és kötelezettségeit érintő magatartási szabályok megalkotását írják elő az érintett önkormányzat számára. Eszerint a települési önkormányzat képviselő-testülete önkormányzati rendeletben állapítja meg:
a) a közszolgáltatás tartalmát, a közszolgáltatással ellátott terület határait;

b) a közszolgáltató megnevezését, valamint annak a működési területnek a határait, amelyen belül a közszolgáltató a közszolgáltatást rendszeresen ellátni köteles és az ártalmatlanítás céljából történő átadási helyet;

c) a közszolgáltatás ellátásának rendjét, módját és időtartamát, a közszolgáltató és az ingatlantulajdonos ezzel összefüggő jogait és kötelezettségeit, valamint a közszolgáltatásra vonatkozó szerződés egyes tartalmi elemeit;

d) a közszolgáltatás igénybevételére vonatkozó kötelezettséget, a közszolgáltatás igénybevételének módját és feltételeit;

e) az ingatlantulajdonost terhelő díjfizetési kötelezettséget, az alkalmazható díj legmagasabb mértékét, megfizetésének rendjét, az esetleges kedvezmények és a szolgáltatás ingyenességének eseteit;

f) az üdülőingatlanokra, az időlegesen használt és a nem használt ingatlanokra vonatkozó sajátos szabályokat;

g) a közszolgáltatással összefüggő személyes adatok (a természetes személyazonosító adatok, valamint a lakcím) kezelésére vonatkozó rendelkezéseket.

A Kúria Önkormányzati Tanácsa Köm.5013/2014/3.számú határozatának indokolása szerint ugyanakkor tágabb összefüggésben a Vgtv. 44/B. §-44/J. §-ok azokat a kérdéseket rendezi, amelyek az érintett önkormányzat Mötv. 13. § (1) bekezdés 19. pontja szerint, valamint a Vgtv. 4. § (2) bekezdés d) pontján alapuló kötelező feladatához kapcsolódnak. A Vgtv. hivatkozott rendelkezései – hasonlóan a kommunális hulladék gyűjtésének és elszállításának avagy a közterületi várakozás (parkolás) közszolgáltatásaihoz – a háztartási szennyvíz elszállításával összefüggő közszolgáltatási jogviszony három szereplőjének magatartási szabályait rögzítik. Ebben a jogviszonyban az önkormányzat mint a közfeladat kötelezettje, a vállalkozó mint a szolgáltatást ténylegesen nyújtó (koncessziós) társaság, végül a helyi közösség mint a szolgáltatást (kötelezően) igénybe vevő fogyasztó jelenik meg. Az önkormányzati felhatalmazás tehát arra vonatkozik, hogy az önkormányzati jogalkotó a törvényi keretek között alakítsa ki a fogyasztói és a szolgáltatást ténylegesen nyújtó vállalkozó jogait és kötelezettségeit érintő magatartási szabályokat. A jogalkotói kötelezettség elmulasztása a közszolgáltatási szerződés három szereplőjén számon kérhető jogszabályi alapjainak hiányát eredményezi, amellett, hogy a háztartási szennyvíz begyűjtése nem az országos szintű – környezetvédelmi – előírásoknak megfelelően történik. 

A feladat ellátására az önkormányzat közszolgáltatást szervez és tart fenn. A Vgtv. szabályozza a közszolgáltatást végző személyi és tárgyi feltételeit. A jogszabály szerint az önkormányzatnak a feladat ellátására írásban közszolgáltatási szerződést kell kötnie legfeljebb 10 évre. 

A rendeletalkotást meg kellett tehát, hogy előzze a közszolgáltató kiválasztása, ennek érdekében az önkormányzat eljárást indított, melynek eredményeként a képviselő-testület az 54/2014 (VII.02.) önkormányzati határozatával kiválasztotta, - ajánlata alapján – a Szekszárdi Víz- és Csatornamű Kft.-t (7100 Szekszárd, Epreskert u. 9.) 
A Vgtv. 44/D. § (1) bekezdése szerint a közszolgáltatás igénybevételéért a nem közművel összegyűjtött háztartási szennyvíz mennyiségével arányos díjat kell fizetni. A (2) bekezdés szabályozza a díj meghatározásának szempontjait: a háztartási szennyvíz mennyisége, a közszolgáltatást működtető szolgáltató hatékony működéséhez szükséges folyamatos ráfordítások, ezen belül a begyűjtés költségei, a közszolgáltatás fejleszthető fenntartásához szükséges költségek, a közszolgáltatás megkezdését megelőzően felmerülő, a közszolgáltatás ellátásához szükséges beruházások költségei.

A közszolgáltatás díja egytényezős vagy kéttényezős lehet. A közszolgáltatási díjat legalább egyéves díjfizetési időszakra, általános forgalmi adó nélkül számított egységnyi díjtételek szerint kell meghatározni.
A nem közművel összegyűjtött háztartási szennyvíz ürítési díjának egységnyi díjtétele – elkülönítve – tartalmazza a begyűjtés, illetve nem szennyvíztisztító telepen történő elhelyezés esetén az utókezelés és a monitorozás költségeit is. 

A közszolgáltatás díját meghatározó önkormányzati rendelet elfogadását megelőzően a közszolgáltató költségelemzés alapján díjkalkulációt készít. A díjkalkulációt a közszolgáltató javaslata alapján a jegyző, terjeszti elő. A díjkalkuláció elkészítése iránt  a jegyző megkereste a közszolgáltatót, mely a benyújtott pályázatra hivatkozott. 

 Ha a települési önkormányzat képviselő-testülete az ingatlantulajdonost terhelő közszolgáltatási díjfizetési kötelezettséget a törvény vonatkozó rendelkezései alapján számított díjnál díjkedvezmény alkalmazásával alacsonyabb mértékben, vagy mentesség alkalmazásával a szolgáltatás ingyenességének esetét állapítja meg, akkor a különbséget díjkompenzáció formájában megtéríti. 
Fácánkert Község Önkormányzatának Képviselő-testülete a tárgyban még nem alkotott önkormányzati rendeletet, és nem állapította meg a közszolgáltatás díját sem.

A környezet védelmének általános szabályairól szóló 1995. évi LIII. törvény 48. § (3) bekezdése szerint  a települési önkormányzat környezetvédelmi tárgyú rendeleteinek, határozatainak tervezetét, illetve a környezet állapotát érintő terveinek tervezetét, a környezetvédelmi programot a szomszédos és az érintett önkormányzatoknak tájékoztatásul, az illetékes környezetvédelmi igazgatási szervnek véleményezésre megküldi. A környezetvédelmi igazgatási szerv szakmai véleményéről harminc napon belül tájékoztatja a települési önkormányzatot.

Az előterjesztés 1. számú melléklete tartalmazza a közszolgáltatási szerződés-tervezetet, a 2. számú melléklet pedig a nem közművel összegyűjtött háztartási szennyvíz begyűjtésének rendjét szabályozó önkormányzati rendelet.
Kérem a Tisztelt Képviselő-testületet, hogy az előterjesztést szíveskedjék megtárgyalni, a szerződés-tervezetet, valamint a rendelet-tervezetet elfogadni szíveskedjen. 

Fácánkert, 2014. szeptember 2.
Határozati javaslat

a nem közművel összegyűjtött háztartási szennyvíz begyűjtéséről

1. Fácánkert Község Önkormányzatának Képviselő-testülete megtárgyalta a nem közművel összegyűjtött háztartási szennyvíz begyűjtésére vonatkozó közszolgáltatásról szóló rendelet megalkotására, valamint közszolgáltatási szerződés elfogadására vonatkozó javaslatot. 

2. A Képviselő-testület az előterjesztés 1. számú Mellékletét képező közszolgáltatási szerződést elfogadja. 

3. A Képviselő-testület felhatalmazza Orbán Zsolt polgármestert az 1. pont szerinti szerződés aláírására. 

Határidő: 
azonnal

Felelős: 
Orbán Zsolt polgármester









Orbán Zsolt polgármester

Fácánkert Község Önkormányzata Képviselő-testületének
../2014. ( ……..) önkormányzati  rendelete
a nem közművel összegyűjtött háztartási szennyvíz begyűjtéséről

Fácánkert Község Önkormányzatának Képviselő-testülete a vízgazdálkodásról szóló 1995. évi LVII. törvény 45. § (6) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 19. pontjában, valamint a vízgazdálkodásról szóló 1995. évi LVII. törvény 4. § (2) bekezdés d) pontján meghatározott feladatkörében eljárva, a környezet védelmének általános szabályairól szóló 1995. évi LIII. törvény 48. § (3) bekezdésében meghatározott véleményezési jogkörében eljáró Közép-Dunántúli Környezetvédelmi, Természetvédelmi és Vízügyi Felügyelőség véleményének kikérésével a következőket rendeli el:

1. A rendelet célja

1.§ A rendelet célja a szennyvíz közcsatorna hálózatba be nem kapcsolt ingatlanokon álló építmények használata során keletkező, nem közművel összegyűjtött háztartási szennyvíz összegyűjtésére, elszállítására és ártalommentes elhelyezésére vonatkozó helyi szabályok megalkotása.

2. A rendelet hatálya

2.§  (1) A rendelet tárgyi hatálya a vízgazdálkodásról szóló 1995. évi LVII. törvényben (a továbbiakban: Vgtv.) meghatározott nem közművel összegyűjtött háztartási szennyvíz összegyűjtésével, szállításával és ártalommentes elhelyezésével összefüggő közszolgáltatás teljes körére kiterjed. 

(2)  A rendelet területi hatálya Fácánkert község közigazgatási területére terjed ki.

(3) A rendelet személyi hatálya kiterjed:

a) a nem közművel összegyűjtött háztartási szennyvíz összegyűjtésére, elszállítására és ártalommentes elhelyezésére irányuló közszolgáltatást ellátó közszolgáltatóra, 

b) Fácánkert község közigazgatási területén a közüzemi csatornahálózattal ellátott, de arra rá nem kötött ingatlan, továbbá a közüzemi csatornahálózattal el nem látott területen lévő ingatlan tulajdonosára, vagyonkezelőjére, az ingatlant egyéb jogcímen használóra (továbbiakban: ingatlantulajdonos), akinél a háztartási szennyvíz keletkezik. 

3. A közszolgáltató és az ártalmatlanító hely megnevezése

3.§ (1) A nem közművel összegyűjtött háztartási szennyvíz begyűjtésével, elszállításával és ártalmatlanító helyre történő elhelyezésével kapcsolatos közszolgáltatás teljes körét a Szekszárdi Víz- és Csatornamű Kft. (7100 Szekszárd, Epreskert utca 9. ) jogosult és köteles ellátni, Fácánkert Község Önkormányzatával kötött szerződés alapján 2018. december 31-ig.

(2) A Szekszárdi Víz- és Csatornamű Kft. (a továbbiakban: közszolgáltató) által szállított, nem közművel összegyűjtött háztartási szennyvizet az Egyesült Regionális Önkormányzati Víziközmű Zrt. (továbbiakban: üzemeltető) által üzemeltetett, Szekszárdi Szennyvíztelepre (7100 Szekszárd, Sárvíz utca 20.) az erre a célra kialakított műtárgyban kell elhelyezni.

4. A nem közművel összegyűjtött háztartási szennyvíz elszállítására irányuló közszolgáltatás ellátásának rendje

 4.§ (1) Az ingatlantulajdonos köteles gondoskodni az ingatlanán keletkező nem közművel összegyűjtött háztartási szennyvíz Vgtv. szerinti előírásoknak megfelelő összegyűjtéséről.

(2) A nem közművel összegyűjtött háztartási szennyvíz összegyűjtését, rendszeres elszállítását annak összegyűjtésére feljogosított közszolgáltatónak történő átadással az ingatlantulajdonosnak kell biztosítani.

(3) Az ingatlantulajdonos az ingatlanán keletkező nem közművel összegyűjtött háztartási szennyvíz elhelyezéséről a rendeletben meghatározott módon, a közszolgáltatás igénybevételével, e rendeletben megjelölt közszolgáltató útján köteles gondoskodni.

(4) Az ingatlantulajdonos köteles a közszolgáltatást szükség szerint igénybe venni. 

(5) A nem közművel összegyűjtött háztartási szennyvíz elszállítását a szolgáltatást igénybe vevőnek kell a szolgáltatónál megrendelnie.

(6) A nem közművel összegyűjtött háztartási szennyvíz összegyűjtésére és elszállítására vonatkozó szerződés a közszolgáltatás megrendelésével az ingatlantulajdonos és a közszolgáltató között jön létre. Ennek keretében a közszolgáltató köteles a közszolgáltatást a megrendelés beérkezésétől számított 72 órán belül elvégezni.

5. A közszolgáltató jogai és kötelezettségei

6.§ (1) A közszolgáltató teljes körűen ellátja a vízgazdálkodásról szóló törvényben foglalt, a nem közművel összegyűjtött háztartási szennyvíz összegyűjtésére, elszállítására és ártalommentes elhelyezésére vonatkozó közszolgáltatást.

(2) A nem közművel összegyűjtött háztartási szennyvíz gyűjtése és elszállítása az erre a célra engedélyezett, zárt rendszerű, csepegést és szaghatást kizáró eszközzel végezhető.
(3)  Amennyiben a nem közművel összegyűjtött háztartási szennyvíz gyűjtése és szállítása közben szennyeződés keletkezett, a közszolgáltatónak a szennyezett területet haladéktalanul tisztítania és fertőtlenítenie kell.
(4) A közszolgáltató köteles járművei tárolására a közegészségügyi, környezetvédelmi és építési előírásoknak megfelelő telephelyet biztosítani. 
(5) A közszolgáltatóval kötött közszolgáltatási szerződést fel kell mondani, amennyiben az a szennyvizet nem a 3. § (2) bekezdés szerint kijelölt helyen üríti le.  
(6) A szolgáltató az ürített szennyvíz mennyisége alapján ártalmatlanítási díjat fizet az üzemeltetőnek. 
(7) A közszolgáltatás teljesítésének feltételeiről a közszolgáltató az ingatlantulajdonost írásban köteles értesíteni vagy felhívás közzététele útján tájékoztatni.

6. Közszolgáltatási szerződés tartalma
7.§ A nem közművel összegyűjtött háztartási szennyvíz összegyűjtésére, elszállítására és ártalommentes elhelyezésére irányuló közszolgáltatásra vonatkozó közszolgáltatási szerződésben meg kell határozni:
a) a közszolgáltatót és az ingatlantulajdonos nevét, lakcímét, születési helyét, idejét, anyja nevét; amennyiben az ingatlant nem a tulajdonos használja, a használó nevét, lakcímét, a használat jogcímét, időtartamát; 
b) a szerződés tárgyát, 
c) a közszolgáltatási szerződés időtartamát,

d) a teljesítés helyét,

e) a feladat ellátására vonatkozó szabályokat,

f) a felek jogait és kötelezettségeit,

g) a közszolgáltatási díj megállapításának, megfizetésének módját, határidejét;
h) a szerződés módosításának, felmondásának módját; 

i) az irányadó jogszabályokról szóló tájékoztatást.
7. Az ingatlantulajdonos jogai és kötelezettségei

8.§ (1) Az ingatlanon keletkező nem közművel összegyűjtött háztartási szennyvíz gyűjtésére szolgáló közműpótló berendezés kialakítását a tulajdonos az ingatlanon belül és az építési hatóság által engedélyezett, a vízgazdálkodási hatósági jogkör gyakorlásáról és az országos településrendezési és építési követelményekről szóló jogszabályokban
 meghatározott módon köteles megoldani. 

(2) A nem közművel összegyűjtött háztartási szennyvíz elszállításáról és ártalommentes elhelyezéséről e rendeletben szabályozott módon az ingatlantulajdonos a szolgáltatás kötelező igénybevétele útján köteles gondoskodni. 

(3) A tulajdonos a ténylegesen elszállított szennyvíz mennyisége után a szennyvíz-szállító eszköz mérőberendezése alapján köteles a közszolgáltatónak az e rendelet szerinti díjat megfizetni.

8. A közszolgáltatás díja

9.§ (1) A nem közművel összegyűjtött háztartási szennyvíz gyűjtési, szállítási és ártalommentes elhelyezési díja legfeljebb bruttó 1.880 Forint/m3. 
(2) A közszolgáltató az ármegállapításra vonatkozó kérelmét a megelőző év szeptember 30. napjáig jelezheti az önkormányzat felé.

9. A háztartási szennyvíz begyűjtésének rendje
10. § (1) A háztartási szennyvíz elszállításának megrendelése személyesen, vagy telefonon a közszolgáltató ügyfélszolgálatán rendelhető meg. A megrendeléseket a közszolgáltató azok sorrendjében köteles teljesíteni.
(2) A közszolgáltató a megrendelésekről szállítólevelet állít ki, melyet a munka elvégzését követően megrendelővel igazoltat.
(3) A számlázást a közszolgáltató utólag, az ingatlantulajdonos által igazolt szállítólevelek alapján végzi.
(4) Az ingatlantulajdonos a közszolgáltatást a felhasznált háztartási vízmennyiség mértékéig jogosult igénybe venni. 

(5) A szállítólevélen fel kell tüntetni:

a)      megrendelő nevét, lakcímét,

b)      az elszállított háztartási szennyvíz mennyiségét,

c)      a szállítás dátumát,

d)      a szállítást végző gépjármű rendszámát,

e)      a gépjármű vezetőjének aláírását, 

f)       a megrendelő aláírását.
10. Időlegesen használt és a nem használt ingatlanokra vonatkozó szabályok
11. § Az ingatlantulajdonos írásban kérheti a közszolgáltatótól a kötelező közszolgáltatás szüneteltetését a beépítetlen használaton kívüli, illetve használt lakott ingatlan esetében (a továbbiakban: üres ingatlan), ha ingatlanától megszakítás nélkül legalább 30 napig távol van, és azt a távollétet megelőzően legalább 15 nappal korábban írásban a közszolgáltatónak bejelentette. 

11. Személyes adatok kezelésére vonatkozó rendelkezések
12.§ A közszolgáltató a közszolgáltatással összefüggő személyes adatokat (név, lakóhely vagy székhely, az ingatlan ideiglenes vagy tartós használatára vonatkozó adat) kizárólag a közszolgáltatás végzéséhez szükséges ideig és terjedelemben tartja nyilván és kezeli, az információs önrendelkezési jogról és az információszabadságról szóló jogszabály
 rendelkezéseinek megfelelően.
12.  Hatálybaléptető és záró rendelkezések
13.§ (1) E rendelet 2014. október 1. napján lép hatályba.
(2) E rendelet a belső piaci szolgáltatásokról szóló, az Európai Parlament és a Tanács 2006/123/EK irányelvnek megfelelő szabályozást tartalmaz.
Orbán Zsolt                                                   dr. Varga Katalin

polgármester




    jegyző

Az önkormányzati rendelet kihirdetésének napja: 






dr. Varga Katalin jegyző 

A NEM KÖZMŰVEL ÖSSZEGYŰJTÖTT HÁZTARTÁSI SZENNYVÍZ  GYŰJTÉSÉRE, ELSZÁLLÍTÁSÁRA ÉS ÁRTALMATLANÍTÁSÁRA VONATKOZÓ KÖZSZOLGÁLTATÁSI SZERZŐDÉS

amely létrejött egyrészről Fácánkert Község Önkormányzata 

képviseli: 
Orbán Zsolt polgármester
törzsszáma: 
417930
adóigazgatási azonosító száma: 
15417938-1-17
bankszámlaszáma: 


11746108-15417938-00000000

statisztikai számjele: 


15417938-8411-321-17

mint ellátásért felelős, – a továbbiakban: Ellátásért Felelős - 

másrészről  a Szekszárdi Víz- és Csatornamű Kft.

képviseli: Artim Andrásné ügyvezető igazgató

Adószám: 11285610-2-17

Cégjegyzékszám: 17-09-002090

Székhelye: 7100 Szekszárd, Epreskert utca 9. 

mint közszolgáltató – a továbbiakban: Közszolgáltató, - az alulírt helyen, időben, az alábbi feltételekkel: 
Felek rögzítik, hogy Ellátásért Felelős a háztartási szennyvíz  összegyűjtésére, elszállítására, ártalommentes elhelyezésére pályázatot írt ki, amely pályázati eljárás eredményesen zárult le. A pályázaton a Szekszárdi Víz- és Csatornamű Kft. nyertes ajánlattevőként vett részt. 

1.) Ellátásért Felelős – a vízgazdálkodásról szóló 1995. évi XLII. törvényben (a továbbiakban: Vgtv.) foglaltak alapján – megrendeli a Közszolgáltatótól Fácánkert községben a nem közművel összegyűjtött háztartási szennyvíz ideiglenes tárolására szolgáló létesítmények kiürítését, és annak ártalmatlaníttatás céljából a Közép-Dunántúli Környezetvédelmi, Természetvédelmi és Vízügyi Felügyelőség által kijelölt, Szekszárd, Sárvíz utca 20. szám alatti  szennyvíztisztító telepre szállítását, szennyvíztisztító telepnek történő átadását. 

2.) Felek rögzítik, hogy Ellátásért Felelős Fácánkert község közigazgatási területén a Vgtv.  44/C.§ (1) bekezdésében meghatározott kötelezően ellátandó közszolgáltatásról - a közüzemi csatornahálózatba vagy a vízgazdálkodási hatósági jogkör gyakorlásáról szóló kormányrendeletben meghatározott módon engedélyezett egyedi szennyvízkezelés után befogadóba nem vezetett háztartási szennyvíz begyűjtéséről -  e szerződés alapján, Közszolgáltató útján gondoskodik.
3.) Közszolgáltató kötelessége Fácánkert község közigazgatási területén a háztartási szennyvíz  ideiglenes tárolására szolgáló létesítmények kiürítése, a háztartási szennyvíz elhelyezése és ártalmatlanítás céljából az engedélyezett szennyvíztisztító-telepre szállítása, a szennyvíztisztító telepnek történő átadása, amely magában foglalja a háztartási szennyvízzel kapcsolatos közszolgáltatás folyamatos és teljes körű ellátását.

4.) A Közszolgáltató a települési folyékony hulladékot az E.R.Ö.V. Víziközmű Zrt. szekszárdi szennyvíztisztító telepén kijelölt fogadási helyére saját járművein szállítja. A tisztítótelep üzemviteli rendjéhez igazodóan, naponta 8 – 15 óráig történik szennyvíz beszállítás. A beszállítható folyékony hulladék mennyisége napi 15 m3.

5.) A kommunális folyékony hulladék fogadási feltételei a következők:

5.1.)
Ellátásért Felelős tudomásul veszi, hogy Szolgáltató csak kommunális eredetű folyékony hulladékot szállít el és fogad be, továbbá, hogy állattartásból származó, ipari jellegű, toxikus vagy mérgező hatású illetve olaj és zsírfogók ürítéséből származó folyékony hulladékot tartalmazó szennyvíz átvételét a szolgáltató megtagadja.

5.2.)
Ellátásért Felelős tudomásul veszi, hogy a beszállított szennyvízből a Közszolgáltató esetenkénti igényének megfelelően mintát vételez.
5.3.)  Közszolgáltató fenntartja azt a jogát, hogy a szennyvíztisztító telep hibája vagy a tisztítási folyamat biológiai egyensúlyát veszélyeztető rendkívüli üzemállapotban a szippantott szennyvíz szállítását és fogadását a bejelentést követően azonnal felfüggeszti a normál üzemállapot helyreállításának időpontjáig.

5.4.)
Ellátásért Felelős tudomásul veszi, hogy a 3.3.) pont szerinti felfüggesztés esetén semminemű követeléssel vagy kárigénnyel nem léphet fel.
5.5.) A felek rögzítik, hogy a háztartási szennyvíz begyűjtése és szállítása kizárólag az erre a célra szolgáló, különleges rendeltetésű, zárt rendszerű, gépi működtetésű, csepegés, bűz- és szaghatást kizáró eszközzel, járművel végezhető.

5.6. ) A háztartási szennyvíz átadása, leürítése kizárólag az 1. pont szerinti, vízjogi üzemeltetési engedéllyel rendelkező szennyvíztisztító telepen történhet. 

5.7.) Közszolgáltató a szolgáltatás ellátása körében köteles Fácánkert község közigazgatási területéről a kommunális szennyvíz szippantására és szállítására vonatkozó megrendelés felvételét követően a közszolgáltatásnak 72 órán belül, a megrendelések sorrendjében eleget tenni.
5.8.) Közszolgáltató köteles a közszolgáltatás folyamatos, biztonságos és bővíthető teljesítéséhez szükséges fejlesztések, beruházások és karbantartások elvégzésére. .

5.9.) Közszolgáltató a Vgtv. 44/H.§ 81) bekezdése alapján köteles a közszolgáltatói tevékenységéről évente egyszer költségelszámolást készíteni, az alkalmazás tapasztalatairól az önkormányzat képviselő-testületének évente egyszer, a tárgyévet követő március 31-ig  beszámolni. 

5.10. A Közszolgáltató köteles a fogyasztók számára könnyen hozzáférhető ügyfélszolgálat és tájékoztatási rendszert működtetetni.
6.) Felek megállapodnak abban, hogy a szippantott kommunális szennyvíz szállítását, fogadását, előkezelését és tisztítását a szolgáltató 1.480 Forint +Áfa/m3, azaz bruttó 1.880 Forint/m3 díj ellenében végzi. Az igazolt díjhátralék kiegyenlítése a Vgt. 44/E.§-ában rögzített módon történik.

A közszolgáltatási díjat Ellátásért Felelős önkormányzati rendeletben határozza meg.

7.) Lakosságtól történő beszállítás esetén az ügyfél a díjat a helyszínen köteles megfizetni. Ebben az esetben a Közszolgáltató képviselője a megrendelő részére készpénz átvételi nyugtát állít ki. A szolgáltatás számláját a Szolgáltató 8 napon belül postai úton küldi meg.  
Intézménytől történő beszállítás esetén a díj megfizetése átutalással 15 napos határidővel a Közszolgáltató számlája alapján történik. 

8.) Szerződő felek megállapítják, hogy a kialakított egységárat a szolgáltató jogosult felülvizsgálni és a bekövetkezett önköltséget növelő árváltozások hatását figyelembe véve minden év január 1-től az új díjra javaslatot tenni. Közszolgáltató a díjmódosításra vonatkozó kérelmét megelőző év szeptember 30. napjáig közli. 
9.) Közszolgáltató a nem közművel összegyűjtött háztartási szennyvíz begyűjtésére Fácánkert Község közigazgatási területén kötelező közszolgáltatás ellátására 2014. október 1. napjától 2018. december 31. napjáig jogosult és köteles.

10.) Az Ellátásért Felelős és a Közszolgáltató egybehangzó akarattal módosíthatja a közszolgáltatási szerződés jogszabályban meg nem határozott tartalmi elemeit. Ha közszolgáltatási szerződés megkötését követően jogszabály a közszolgáltatási szerződés elemeit úgy változtatja meg, hogy az valamely szerződő fél lényeges és jogos érdekeit sérti, a szerződő felek egybehangzó akarattal a szerződést módosíthatják.

11.) A Felek bármelyike a másik félhez intézett egyoldalú nyilatkozatával felmondhatja a szerződést a Vgtv. 44/G. §-ában meghatározott esetekben és módon, hat hónapos felmondási idővel.

12.) Felek a szerződést közös megegyezéssel bármikor megszüntethetik. 

13.) A szerződő felek kapcsolattartói az alábbiak: 
            Közszolgáltató részéről:  Magyar Károly üzemvezető 06 74 529 050 
            Ellátásért Felelős részéről:  Tóth István polgármester 06 74 540 157
14.) Jelen szerződésben nem szabályozott kérdésekben a Polgári Törvénykönyv rendelkezései, a vízgazdálkodásról szóló 1995. évi XLII. törvény és a szennyvíz kezelésével kapcsolatos, valamint Fácánkert Község Önkormányzatának Képviselő-testülete által a tárgyban alkotott önkormányzati rendeletében foglalt rendelkezések, valamint Közszolgáltatónak a szolgáltató kiválasztására irányuló eljárásban tett ajánlata az irányadók.

Felek a szerződést, mint akaratukkal mindenben megegyezőt helybenhagyólag aláírták.

Kelt, Szekszárd, 2014. szeptember 3.
…………………………………



……………………………………

          Közszolgáltató





Ellátásért felelős

� Kúria Önkormányzati Tanácsa Köm.5013/2014/3. számú határozat indokolása


� A 72/1996. (V. 22.) Korm. rendelet a vízgazdálkodási hatósági jogkör gyakorlásáról és a 253/1997. (XII. 20.) Korm. rendelet az országos településrendezési és építési követelményekről.


�2011. évi CXII. törvény az információs önrendelkezési jogról és az információszabadságról.

